Ihmisoikeusjärjestö Amnesty Internationalin laajan selvityksen mukaan 80 prosenttia ihmisistä on valmis toivottamaan pakolaiset tervetulleiksi maahansa. Refugees Welcome Index (siirryt toiseen palveluun)-raportin mukaan kolmella kymmenestä ei ole mitään sitäkään vastaan, että naapurissa asuisi pakolaisia. Joka kymmenes avaisi heille oman kotinsa.

– Luvut puhuvat puolestaan. Kansalaiset ovat valmiita ottamaan pakolaiset vastaan, mutta hallitusten epäinhimilliset reaktiot pakolaiskriisiin ovat aivan eri linjassa, sanoo Amnestyn pääsihteeri Salil Shetty.

Hän patistaa hallituksia huomioimaan hiljaisen enemmistön mielipiteen päättäessään siitä, miten sotaa ja vainoa pakenevia ihmisiä kohdellaan. Hänen mukaansa hallitukset ovat antautuneet uutisotsikoiden panttivangeiksi ja käyttävät ulkomaalaisvastaista retoriikkaa kalastellakseen suosiota.

Vain 3 % saksalaisista panisi rajat kiinni

Kantaa kysyttiin yli 27 000 ihmiseltä 27 maassa. Suvaitsevimmiksi osoittautuivat kiinalaiset, saksalaiset ja britit. Viimeisinä listalla ovat venäläiset, joista 61 prosenttia sulkisi rajat pakolaisilta. Suomi tai muut Pohjoismaat eivät olleet mukana kyselyssä.

Saksalaisista 96 prosenttia on sitä mieltä, että pakolaisten kuuluu päästä Saksaan. Briteistä 86 prosenttia sanoo samaa omasta maastaan.

Kiinalaisista peräti 46 prosenttia ottaisi pakolaisia asumaan kotiinsa. Briteistä niin sanoo 29 prosenttia ja kreikkalaisista 20 prosenttia. Venäjällä tällaisten kansalaisten osuus on vain prosentti. Kiinassa on tällä hetkellä erittäin vähän pakolaisia. Venäjällä heitä on ennen muuta entisen Neuvostoliiton alueellta.

Kyselyssä tiedusteltiin myös, tulisiko hallitusten auttaa pakolaisia nykyistä enemmän. 66 prosenttia vastasi, ettei heidän oman maansa hallitus tee kylliksi pakolaisten hyväksi.

Saksassa 76 prosenttia katsoi, että hallitus voisi tehdä nykyistä enemmän. Saksa on ottanut vastaan selvästi suurimman osan Eurooppaan runsaan vuoden aikana tulleista turvapaikanhakijoista, yli miljoona ihmistä.

Poliitikot linjaan kansojen kanssa, Amnesty vaatii

Selvityksen tulos sekä yllätti Amnestyn että ilahduttaa kansalaisten inhimillisyydellä, sanoo Shetty.

– Ihmiset haluavat tehdä, minkä pystyvät, eivät kääntää selkäänsä. Poliitikkojen tulisi osoittaa samanlaisia tunteita.

Amnesty kehottaa hallituksia asuttamaan 1,2 miljoonaa pakolaista ensi vuoden loppuun mennessä. Tällä hetkellä vuosittainen luku on vain sata tuhatta, alle kymmenesosa maailman 19,5 miljoonasta pakolaisesta.

Lisäksi hallitusten tulee sopia YK:n ehdotuksen mukaisesta uudesta ja pysyvästä järjestelmästä, jonka perusteella pakolaisia asutetaan ja autetaan eri maissa, Amnesty sanoo. Se vaatii hallituksilta myös lisärahoitusta humanitääristen kriisien uhrien auttamiseksi.

– Poliitikkojen on puututtava siihen häpeälliseen epäsuhtaan, että 86 prosenttia pakolaisista on maailman köyhimmissä maissa ja rikkaimmat välttelevät velvollisuuksiaan, Shetty suomii.